Norsk Oscar-håp på fest med Brad Pitt
- Da Brad Pitt gikk forbi meg kom jeg borti rompa hans, sikkert noen som kunne tenke seg å oppleve det, sier en opprømt Hallvar Witzø til VG Nett. Han har nettopp kommet hjem fra Oscar-lunsj i Los Angeles med alle Oscar-nominerte til stede. Witzø ble sensasjonelt utropt som Oscar-nominert for beste kortfilm tidligere i måneden. Trønderen koste seg stort med alle stjernene og beskriver opplevelsen som surrealistisk. Han havnet på bord med produsenten for Tree of Life og Steven Spielbergs produksjonsdesigner. Han klarte også å knipse et bilde med Spielberg og en annen regissør-legende ved sin side. - Dette bildet ble tatt mens jeg står sammen med Spielberg og Martin Scorsese. Jeg er så nervøs at jeg klare bare å få med øret på Scorsese, sier Witzø som ikke lot sjansen gå fra seg til å slå av en filmprat: - Jeg pratet med de om «Hugo» (Scorseses siste film journ. anm) og «War Horse», at Norge og Trøndelag er vakkert og at jeg har utslitte VHS-kassetter av filmene deres som jeg vokste opp med. Witzø fortsetter «jobben» i Los Angeles frem til Oscar-utdelingen 27.februar og lover overfor VG Nett at han og teamet skal være «joviale ambassadører for Konge og Fedreland».
Oscar-nominerte Hallvar Witzø havnet midt i stjerneglammen da han var invitert på Oscar-lunsj i Los Angeles.